L'App manSegures, permet registrar, editar i consultar les oportunitats en higiene de mans dels professionals, a temps real, durant l'atenció al pacient.
La higiene de mans (HM) és la mesura més senzilla i eficaç per prevenir les infeccions relacionades amb l'assistència sanitària.
El baix compliment de la HM segueix representant un desafiament a nivell mundial que requereix desenvolupar eines validades per a la monitorització de les observacions d'HM.
És per aquest motiu que des de l'Hospital Universitari de Girona Dr.
Josep Trueta s'ha dissenyat una aplicació mòbil per a mesurar-ne el compliment dins de l'entorn sanitari.
Aquesta eina disposa d'eficiència significativa pel que fa al registre, la transmissió i l'anàlisi del compliment de la HM, i està especialment dissenyada per a la formació i sensibilització dels professionals sanitaris.
La nova aplicació, anomenada "App manSegures", adaptada per a mòbils i tauletes, és una eina basada en el formulari observacional de l'Organització Mundial de la Salut.
La informació es bolca en una base de dades i pot ser explotada immediatament de forma estadística pels observadors (professionals experts que realitzen les observacions del compliment en higiene de mans (HM).
Això permet gestionar les dades de manera més ràpida i eficient.
El projecte s'ha desenvolupat en base a la idea i al disseny originals de les infermeres del Servei de Medicina Preventiva.
L'execució ha anat a càrrec de la Unitat de Tecnologies de la Informació i Comunicació (UTIC) de l'Hospital Universitari de Girona Dr.
Josep Trueta, i s'ha efectuat sota el marc de la Gerència Territorial de Girona.
L'aplicació està desglossada en diferents vistes, l'última de les quals pot considerar-se la més rellevant pel que fa a la formació i sensibilització del personal.
Des d'aquesta, poden activar-se les estadístiques que ofereixen el feedback directe i immediat als professionals sanitaris a peu de pacient.
Les dades es troben emmagatzemades en una base de dades al núvol, i el seu processament es realitza en funció de la categoria de les variables a estudiar.
Per a poder-les analitzar cal primer obtenir la seva selecció en funció d'uns filtres.
Aquests filtres són: període, àrea, servei, torn, estament i tipus d'indicació.
Un cop aplicats els filtres, es calculen els diferents indicadors i gràfics dissenyats segons els diferents tipus de compliment.
També permet diferenciar las accions realitzades amb productes de base alcohòlica o amb sabó.
La recollida de dades es pot portar a terme encara que no es disposi de connectivitat en el moment d'iniciar la sessió d'observació, ja que les dades registrades s'emmagatzemen en el telèfon mòbil o tauleta i es sincronitzen en línia quan l'aplicació detecta connexió a Internet.
Els avantatges de disposar de l'aplicació manSegures són indiscutibles, ja que ha permès obtenir una gran quantitat de dades dins d'un curt període de temps (el recompte de dades als 3 mesos d'implantació de l'aplicació va superar al recompte total dels anys previs per altres mètodes), alhora que les dades registrades presenten una major qualitat i fiabilitat, ja que les observacions s'han efectuat de forma discreta i encoberta, minimitzant d'aquesta manera un dels principals biaixos dels estudis observacionals, l'efecte Hawthorne.
Donat el potencial de l'aplicació, des del Servei de Promoció de la Qualitat i la Bioètica del Departament de Salut i des de la Direcció de Cures de l'Institut Català de la Salut (ICS), ja s'està treballant per posar aquesta aplicació a disposició dels centres sanitaris de l'ICS i, posteriorment, a la resta de centres sanitaris de Catalunya.
D'aquesta manera, es podrà homogeneïtzar la metodologia de l'observació directa a nivell de tot el territori.
Trobareu més informació a l'article publicat recentment a l'Annals de Medicina: "Disseny i implantació de l'aplicació mòbil mansSegures: una eina per a la formació dels professionals sanitaris en el procediment de la higiene de mans" http://annals.academia.cat/